## Pravilnik o sadržaju i načinu vođenja očevidnika o ob­javljenim inspekcijskim nadzorima geodetske inspekcije

### NN 85/2007 (16.8.2007.), Pravilnik o sadržaju i načinu vođenja očevidnika o ob­javljenim inspekcijskim nadzorima geodetske inspekcije

# DRŽAVNA GEODETSKA UPRAVA

**2654**

Na temelju članka 151. Zakona o državnoj izmjeri i katastru nekretnina (»Narodne
novine«, br. 16/2007), ravnatelj Državne geo­detske uprave donosi

## PRAVILNIK

### O SADRŽAJU I NAČINU VOĐENJA OČEVIDNIKA O OBAVLJENIM INSPEKCIJSKIM NADZORIMA GEODETSKE INSPEKCIJE

Članak 1.

Ovim Pravilnikom propisuje se obrazac, sadržaj i način vođenja očevidnika o
obavljenim inspekcijskim nadzorima geodetske inspek­cije.

Članak 2.

Sadržaj Očevidnika o obavljenim inspekcijskim nadzorima geo­detske inspekcije (u
daljnjem tekstu: očevidnik) prikazuje obrazac koji je tiskan uz ovaj pravilnik i
čini njegov sastavni dio.
Obrazac je dimenzija 29,7×21 cm.

Članak 3.

Očevidnik je dužan voditi svaki geodetski inspektor i osoba koja poslove
geodetske inspekcije obavlja na temelju posebnog ovlaštenja.

Članak 4.

U Očevidnik se upisuju podaci o provedbi inspekcijskog nadzora na neuvezane
obrasce iz članka 2. ovog Pravilnika na dan i redoslijedom obavljanja
inspekcijskih nadzora odnosno drugih radnji koje podliježu upisu.

Članak 5.

Očevidnik se zaključuje i uvezuje sukladno propisima o uredskom poslovanju
koncem godine za koju se vodi i pohranjuje trajno.
*Naziv OČEVIDNIK o obavljenim inspekcijskim nadzorima za godinu* ………….., naziv
nadležnog tijela i ustrojstvene jedinice u kojoj se obavljaju poslovi geodetske
inspekcije i ime i prezime osobe iz članka 3. ovog pravilnika se tiskaju na
sredini, u lijevom gornjem i desnom donjem kutu naslovne strane uveza.

Članak 6.

Način upisa podataka u obrazac:
 **red 1. – redni broj upisa**– daje se u rastućem nizu unutar godine za koju se vodi očevid­nik o svakom
inspekcijskom nadzoru.
 **red 2. – naziv nadziranog subjekta**– upisuje se naziv nadziranog subjekta (fizička ili pravna osoba ovlaštena za
obavljanje poslova državne izmjere i katastra nekretnina iz članka 101. i članka
104. Zakona o državnoj izmjeri i katastru nekretnina; upravno tijelo jedinice
lokalne samouprave nadležno za geodetske poslove, članak 95. Zakona o državnoj
izmjeri i katastru nekretnina; nadležni područni uredi za katastar, odnosno
njihove ispostave, članak 168. Zakona o državnoj izmjeri i katastru nekret­nina
te fizičke i pravne osoba koje neovlašteno obavljaju poslove državne izmjere i
katastra nekretnina).
 **red 3. – datum inspekcijskog nadzora**– upisuje se datum obavljanja inspekcijskog nadzora odnosno druge radnje koja
podliježe upisu.

**red 4. – adresa sjedišta nadziranog subjekta**– upisuje se adresa sjedišta nadziranog subjekta.

**red 5. – odgovorna osoba nadziranog subjekta**– upisuje se odgovorna osoba nadziranog subjekta (direktor pravne osobe
ovlaštene za obavljanje poslova državne izmjere i katastra nekretnina; vlasnik –
fizička osoba ovlaštena za obavljanje poslova državne izmjere i katastra
nekretnina; voditelj upravnih tijela jedinica lokalne samouprave nadležnih za
geodetske poslove; voditelj katastarskih ureda koji obavljaju poslove iz članka
95. Zakona o državnoj izmjeri i katastru nekretnina; te direktor odnosno vlasnik
fizičkih odnosno pravnih osoba koje neovlašteno obavljaju poslove državne
izmjere i katastra nekretnina).

**red 6. – brojčana oznaka rješenja o suglasnosti**– upisuje se klasifikacijska oznaka i urudžbeni broj predmeta u kojem je
nadziranom subjektu izdana suglasnost za obavljanje poslova državne izmjere i
katastra nekretnina.

**red 7. – brojčana oznaka akta**– upisuje se klasifikacijska oznaka i urudžbeni broj pismena u svezi
inspekcijskog nadzora odnosno druge radnje koja podliježe upisu iz stupca 1.

**red 8. – posluje od...**
– upisuje se godina u kojoj je nadzirani subjekt započeo aktiv­nost.

**red 9. – razlog inspekcijskog nadzora (prijava/godišnji plan)**– upisuje se: po prijavi koja ukazuje na potrebu provedbe inspekcijskog nadzora;
ili: prema programu rada.

**red 10. – redni broj inspekcijskog nadzora**– upisuje se redni broj inspekcijskog nadzora nadziranog sub­jekta
(kumulativno).

**red 11. – utvrđene nepravilnosti**
– upisuju se inspekcijskim nadzorom utvrđene nepravilnosti.

**red 12. – brojčana oznaka zapisnika**
– upisuje se urudžbeni broj zapisnika.

**red 13. – brojčana oznaka rješenja inspektora**
– upisuje se urudžbeni broj prvostupanjskog rješenja.

**red 14. – kontrola izvršenja rješenja**
– upisuje se datum i napomena o provjeri izvršenja odnosno neizvršenju rješenja.

**red 15. – drugostupanjski postupak**
– upisuje se napomena o pokrenutom drugostupanjskom postupku.

**red 16. – upravni spor**
– upisuje se napomena o pokrenutom upravnom sporu.

**red 17. – prijava nadležnom tijelu**
– upisuje se napomena o prijavi nadziranog subjekta nadlež­nom tijelu po
službenoj dužnosti.

**red 18. – napomene**
– upisuju se podaci – napomene, ako su značajne za inspek­cijski nadzor.

Članak 7.

Očevidnik se vodi na računalu, a ispis očevidnika mora u obliku i sadržaju
odgovarati obrascu propisanim ovim pravilnikom.
Obrasci se ispisuju godišnje, a sigurnosna kopija se izrađuje mjesečno.

Članak 8.

Godišnja i druga izvješća o obavljenim inspekcijskim nadzorima izrađuju se prema
podacima iz očevidnika.

Članak 9.

Ovaj pravilnik stupa na snagu osmog dana od dana objave u »Narodnim novinama«.

Klasa: 023-05/07-01/09
Urbroj: 541-01/1-07-3
Zagreb, 6. kolovoza 2007.

Ravnatelj
Državne geodetske uprave
**prof. dr. sc. Željko Bačić**, v. r.

*Stranica 1.*

![](dodatni/350434.GIF)

Pravilnik, NN 85/2007-2654
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)